Fáir ferðamenn eru á Ísafirði þessa stundina og því nóg pláss á Hótel Ísafirði að sögn hótelstjórans . Vísir / sKÓ Stjórnendur Hótels Ísafjarðar hafa ákveðið að skjóta skjólshúsi yfir þá íbúa Vestfjarða sem hafa lent í hrakningum vegna ástandsins á svæðinu . „ Á svona stundum þurfa allir að standa saman , “ segir Daníel Jakobsson , hótelstjóri Hótels Ísafjarðar og formaður bæjarráðs . Daníel segir fáa ferðamenn á Ísafirði þessa stundina eins og gefur kannski að skilja ; veðrið hefur verið vont að undanförnu , ófært og vegir lokaðir . Af þeim sökum er nóg af lausum herbergjum á hótelinu , þar sem hraktir Vesfirðingar geta hvílt lúin bein og fengið eitthvað í gogginn . Þegar Vísir náði á Daníel var hann staddur um borð í varðskipinu Þór á leið til Flateyrar , að rækja skyldur sínar sem formaður bæjarráðs Ísafjarðarbæjar . Hann segir að hótel Ísafjörður standi þó opinn í fjarveru hans því eiginkona hans , Hólmfríður Vala Svavarsdóttir , verður á vaktinni á hótelinu . Alls féllu þrjú " mjög stór “ snjóflóð á Vestfjörðum undir miðnætti í gær líkt og það er orðað á vef Veðurstofu Íslands . Tvö við Flateyri , úr Skollahvilft og Innra-Bæjargili , og eitt gegnt Suðureyri í Norðureyrarhlíð sem skapaði flóðbylgju sem fór inn í bæinn . Tjón hefur orðið á eignum en engin alvarleg slys á fólki svo vitað sé . Formaður björgunarsveitarinnar Bjargar á Suðureyri áætlar að flóðbylgjan sem skall á Suðureyri í gærkvöldi hafi verið sex til tíu metrar hið minnsta .